### Beslutning

Sagens behandling blev udsat i byrådets møde den 26. maj 2021.

**Beslutningsforslag fra EL**

Forslag:

Enhedslisten foreslår, at Aarhus Byråd vedtager følgende opfordring til Kommunernes Landsforening:

[adresse] opfordrer Kommunernes Landsforening til, ved dette års forhandling med regeringen om kommunernes økonomi, at få indført en budgetgaranti fra staten for kommunernes udgifter til handicapområdet, der omfatter mennesker med en kronisk fysisk eller psykisk lidelse, tilsvarende budgetgarantien for udgifter til overførselsindkomster, og på en sådan måde, at dette ikke begrænses af servicerammen.

Baggrund:

Stigende udgifter til handicapområdet er et landsdækkende og stærkt voksende problem for kommunerne. KLs nyhedsbrev Momentum skrev [adresse]: ”Stor stigning i udgifterne til voksne med handicap og psykisk sygdom.”

Konklusionen var følgende: ”På bare et år er kommunale udgifter til voksne med handicap og psykisk sygdom steget med 700 millioner kroner, så man i 2019 brugte 34,2 milliarder kroner på området. Det viser en gennemgang af de kommunale regnskaber, Momentum har foretaget.”

Forskellige forhold gør sig gældende som årsag til denne stigning i udgifterne på handicapområdet. Momentum skriver om en stor stigning af unge, der får psykiatriske diagnoser, og at det samme desuden gør sig gældende for voksne. Det nævnes også, at der er en glædelig udvikling, hvor flere med et handicap som f.eks. Downs Syndrom lever længere, men det har den økonomiske konsekvens, at de har behov for støtte i længere tid.

Momentum citerer Philip Karlsen, formand for Danske Handicaporganisationer for følgende: ”Vi har igennem mange år oplevet, at området er blevet udsultet. I forbindelse med finanskrisen blev der lavet en hård opbremsning, hvor udfordringerne skulle håndteres inden for den økonomiske ramme, der er. Så selv om mange flere har fået brug for hjælp, så er pengene ikke fulgt med, og der er derved blevet færre penge per person. Det skal der rettes op på.”

Og formanden for KL, Jim Ravn citeres for følgende: ”Det er bekymrende, at vi i disse år ser en stor stigning i antallet af borgere, der har det så dårligt, at de har brug for hjælp. Der er ingen tvivl om, at de svageste borgere i vores samfund skal have den rette hjælp. Men vi må også sige, at udgifterne sætter kommunerne landet over under pres, selv om der bliver prioriteret meget skarpt på området. Det er en uholdbar situation, og det ser jo desværre ikke ud til, at færre vil få brug for hjælp fremover.”

I [adresse] har socialområdet i flere år været hårdt presset økonomisk. I Sociale Forhold og Beskæftigelses budgetforslag for 2021-2024, står der følgende:

”[adresse] er en by i vækst, og med det stigende antal indbyggere følger, at flere borgere har behov for hjælp og støtte fra Sociale Forhold og Beskæftigelse. Særligt på det specialiserede socialområde. En del af udgiftsbehovet hertil dækkes af demografimodellen på socialområdet. Det er dog en konkret økonomisk udfordring for Sociale Forhold og Beskæftigelse, at tilgangen af borgere med behov for hjælp og støtte overstiger den generelle befolkningstilvækst, som budgetmodellen er baseret på, samtidig med at antallet af særlig dyre sager vokser. Udviklingen gør sig gældende på tværs af hele socialområdet, men særligt bekymrende er udviklingen, når det kommer til voksne borgere med psykiske eller handicaprelaterede problemstillinger. Flere og flere aarhusianere kæmper med komplekse og sammensatte problematikker.”

Og i [adresse] Årsberetning 2020 skriver Sociale Forhold og Beskæftigelse:

”I de senere år har stadig flere aarhusianere fået brug for hjælp på det specialiserede socialområde. Flere lever med svære psykiske lidelser eller alvorlige handicap. Og flere børn og unge har så ondt i livet, at det får konsekvenser for deres skolegang, arbejdsliv og relation til familie og venner. Tilgangen til socialområdet har fra 2012 til 2019 overhalet befolkningsvæksten med 18 pct. De ramte borgere har mere komplekse behov, og der er flere dyre enkeltsager. Derfor er omkostningerne pr. borger steget - særligt for døgntilbud. Det skaber ekstra økonomisk pres på socialområdet, fordi tildelingen af midler fra demografimodellen ikke fuldt dækker det stigende antal og priser.”

Motivering:

Den demografiske fremskrivning på socialområdet, der ligger til grund for budgetmodellen, er altså ikke dækkende for det økonomiske behov på handicapområdet. Dette medfører store økonomiske problemer for kommunerne, ikke mindst for [adresse]. Derfor forslaget om at opfordre KL til, i forhandlingerne med regeringen, at få indført en budgetgaranti fra statens side på handicapområdet, tilsvarende den der findes på området for udgifter til overførselsindkomster, såsom kontanthjælp, førtidspension, beskæftigelsesindsats og arbejdsløshedsdagpenge.

### Sagens forløb

12-05-2021 Aarhus Byråd
Sagens behandling blev udsat  i byrådets møde den 12. maj 2021.
 26-05-2021 Aarhus Byråd
Sagens behandling blev udsat i byrådets møde den 26. maj 2021.